*Projekts*

**Informatīvais ziņojums**

**„Par Valsts policijas vecāko virsnieku sagatavošanu”**

**Ievads**

Ziņojums ir sagatavots saskaņā ar Deklarāciju par Māra Kučinska vadītā Ministru kabineta iecerēto darbību (turpmāk–deklarācija) 87.punkta *(Atbilstoši mūsdienu sabiedrības prasībām attīstīsim izmeklētāju un operatīvo darbinieku izglītības saturu un veicināsim attiecīgo studiju programmu pilnveidošanu, lai ar kvalificētu personālu nodrošinātu perspektīvā darbības subjektus un iestādes ar kriminālprocesa veikšanas tiesībām, tai skaitā izveidosim Valsts policijas vecāko virsnieku otrā līmeņa augstākās profesionālās izglītības sistēmu atbilstoši
jaunizveidotajam profesijas standartam.)* nospraustā uzdevuma izpildi, kas ļautu ilgtermiņā paaugstināt policijas vecāko virsnieku (t.sk. izmeklētāju un operatīvo darbinieku) profesionālo kompetenci un veicamo pienākumu izpildes kvalitāti.

**Esošā situācija un problēmas raksturojums**

Valsts policijas koledža ir galvenā izglītības iestāde, kura sagatavo nepieciešamos speciālistus dienestam Valsts policijā. Valsts policijas koledžā izglītības procesa īstenošanā pamatā tiek iesaistīti nozares profesionāļi, kuriem ir atbilstoša izglītība, kvalifikācija, grāds, pedagoģiskā un praktiskā darba pieredze docējamā mācību priekšmetā (studiju kursā). Atbilstoši dienestu specifiskajām prasībām sagatavojot speciālistus Valsts policijas instruktoru un jaunāko virsnieku amatiem, Valsts policijas koledža sniedz policijas darba specifikai nepieciešamās pamatkompetences (Police Core Competencies).

Salīdzinājumam jāmin, ka lielākajā daļā Eiropas Savienības dalībvalstu (Igaunija, Lietuva, Somija, Nīderlande, Austrija, Beļģija, Polija, Īrija, Portugāle, Spānija, Francija u.c.) iekšlietu dienestu, tajā skaitā policijas, profesionālās mācību iestādes (koledžas, skolas, mācību centri u.c.) ir integrētas iekšlietu dienestos, kas tādājādi nodrošina profesionālās izglītības un profesionālās pilnveides visciešāko saikni ar attiecīgo dienestu un tā darba specifiku.

Šobrīd izveidotā Valsts policijas personāla izglītības sistēma, kura ir nostiprināta Valsts policijas attīstības koncepcijā (2016.gada 6.aprīlī Ministru kabineta rīkojums Nr. 248) un iekšlietu nozares politikas plānošanas dokumentā–Iekšlietu ministrijas sistēmas iestāžu amatpersonu ar speciālajām dienesta pakāpēm profesionālās izglītības attīstības koncepcijā 2014.–2017.gadam (apstiprināta ar 2013.gada 30.septembra Iekšlietu ministrijas rīkojumu Nr. 1-12/2209) paredz attiecīgā amata pienākumu pildīšanai pakāpenisku un pēctecīgu triju līmeņu profesionālās izglītības ieguves modeli (personai ar vidējo izglītību):

1. līmenis*–*policijas instruktoru amatu saimei nepieciešamās Valsts policijas koledžas arodizglītības programmas „Policijas darbs” apguve Valsts policijas koledžā (mācību ilgums–1 gads; iegūstamā profesionālā kvalifikācija–Valsts policijas jaunākais inspektors; profesionālās kvalifikācijas līmenis–otrais). Pēc šīs programmas apguves absolvents dienestu veic kārtībnieka amatā (piemēram–satiksmes uzraudzības jomā, patruļdienestā, speciālo objektu apsardzībā, konvojā u.c.);
2. līmenis–policijas jaunāko virsnieku amata saimei nepieciešamās pirmā līmeņa profesionālās augstākās izglītības ieguve Valsts policijas koledžā izglītības programmā „Policijas darbs” (studiju ilgums – 2,5 gadu pilna laika studijas un 3 gadu nepilna laika studijas; profesionālās kvalifikācijas līmenis – ceturtais). Pēc šīs programmas apguves absolvents dien jaunākā virsnieka amatā kārtības policijas vai kriminālpolicijas inspektora u.c. amatos;
3. līmenis– policijas vecāko virsnieku amata saimei nepieciešamās otrā līmeņa profesionālā augstākās izglītības ieguve Rīgas Stradiņa universitātes profesionālās augstākās izglītības bakalaura studiju programma „Tiesību zinātne” (studiju ilgums – 2 gadu pilna laika studijas un 2,5 gadu nepilna laika studijas; iegūstamā profesionālā kvalifikācija – juriskonsults; profesionālās kvalifikācijas līmenis – piektais, pēdējā uzņemšana bija 2016.gadā). Šīs programmas absolvents dien vecākā virsnieka amatā kārtības policijas vai kriminālpolicijas vecākā inspektora, galvenā inspektora, struktūrvienību vadītāja u.c. amatos. Papildus minētajam, vecākā virsnieka amatu ir tiesīgi ieņemt persona ar jau iegūtu augstāko izglītību (dažādu tematisko izglītības jomu), kura sekmīgi apguvusi Valsts policijas koledžā īstenoto profesionālās pilnveides izglītības programmu „Policijas darba pamati” (mācību ilgums, ieskaitot praksi–seši mēneši) un izturējusi pārbaudes termiņu. Šīs programmas apguves absolventu pārceļ dienestam Valsts policijā, jo mācību Valsts policijas koledžā laikā viņš atrodas kadeta amatā.
4. Par vājāko un pilnveidojamo posmu izveidotajā sistēmā līdz šim pamatoti varēja atzīt Valsts policijas vecāko virsnieku profesionālo sagatavošanu, par kuras lūzuma punktu vēsturiski uzskatāms 2010.gads, kad tika likvidēta Latvijas Policijas akadēmija. Pēc Latvijas Policijas akadēmijas likvidācijas Iekšlietu ministrijas padotības iestāžu personāla profesionālās izglītības sistēma tika mainīta un pielāgota jauniem apstākļiem. Saskaņā ar Augstskolu likuma 55.panta astoto daļu un Iekšlietu ministrijas ar Latvijas Universitāti 2009.gada 30.oktobrī noslēgto vienošanos Nr.80 likvidētās akadēmijas studējošiem tika nodrošināta iespēja turpināt un pabeigt studijas Latvijas Universitātē, speciāli izstrādātās studiju programmās, kas bija ekvivalentas pārtraukto studiju programmām. Faktiski šos studentus var uzskatīt par pēdējiem, kuri otrā līmeņa profesionālās augstākās izglītības programmas ietvaros ieguva jurista kvalifikāciju, vienlaikus apgūstot kādu no policijas darba specializācijām, jo saskaņā ar šobrīd spēkā esošo jurista profesijas standartu jurista kvalifikācija piešķirama tikai maģistra grādu ieguvējiem pēc vismaz piecus gadus ilgām tiesību zinātnes studijām, vai arī ne vēlāk kā līdz 2010.gada 1.jūlijam uzsāktām (un sekmīgi absolvētām) studijām tiesību zinātnē bez maģistra grāda, ja to apliecina valsts atzīts augstākās izglītības diploms[[1]](#footnote-1).
5. Ņemot vērā, ka maģistra grāda nepieciešamība nevienam amatam (izņemot koledžas akadēmisko personālu) Valsts policijā netika paredzēta[[2]](#footnote-2), un to, ka vienošanās ar Latvijas Universitāti paredzēja saistības tikai attiecībā uz likvidētās iestādes studējošajiem, Valsts policija 2011.gada 19.janvārī noslēdza līgumu ar Rīgas Stradiņa universitāti par speciālistu sagatavošanu profesionālā bakalaura studiju programmā “Tiesību zinātne”, kvalifikācija–juriskonsults. Papildus uz jurisprudenci orientētajiem studiju kursiem, programmā tika iekļauti tikai daži ar policijas darbu saistīti obligātās izvēles studiju kursi–Kārtības policijas iestāžu darba organizācija, Kriminālizmeklēšanas iestāžu darba organizācija, Izmeklēšanas iestāžu darba organizācija, kā arī brīvas izvēles kurss–Policijas tiesības Latvijā un ārvalstīs.

Studiju rezultātu (“learning outcomes”) izvērtēšanas rezultāti (Rīgas Stradiņa universitātē studējošo policijas amatpersonu aptauja) kopumā parādīja studentu apmierinātību ar programmas saturu un tās īstenošanu, bet atsevišķi studenti tomēr atzina, ka studiju programmā trūkst uz praktiskā policijas darba orientēti studiju kursi (operatīvais darbs, kriminālpolicijas specializācija, dienesta gaita policijā, izmeklēšanas darba aktualitātes) un ir nepieciešama padziļinātāka esošo, uz policijas darbu orientēto, studiju kursu apguve.

Valsts policijas un Rīgas Stradiņa universitātes administrācijas kopīgu tikšanās gaitā attiecībā par specializēto kursu trūkumu secināja, ka to īpatsvaru būtiski palielināt neatļauj izvēlētā juriskonsulta profesiju standarta saturs.

Izvērtējot juriskonsulta profesiju standarta saturu un studiju programmā iekļauto studiju kursus, nozares eksperti secināja, ka studiju saturs lielā mērā ir atrauts no nozares specifiskajām vajadzībām, proti, tas nav tieši orientēts uz policijas darba specifiku un kompetenču attīstīšanu kādā no policijas darba specializācijām. Studiju programmā nav paredzēti specializāciju moduļi (vairāku specializācijas kursu kopums), kas ļautu amatpersonai iegūt amatam nepieciešamo zināšanu, prasmju un iemaņu kopumu.

Papildus minētajam, publiskajā telpā vairākkārt ir pausta kritika par pirmstiesas izmeklēšanas kvalitātes nepietiekamību, uz ko norādījis arī ģenerālprokurors, kas zināmā mērā ir saistāms ar izmeklētāju (pamatā vecāko virsnieku) nepietiekamajām profesionālajām kompetencēm un nenokomplektēto amatu vietu dēļ.

**Īstenotie pasākumi problēmas risināšanā.**

Nolūkā sasniegt izvirzīto mērķi: pilnveidot Valsts policijas vecāko virsnieku izglītības sistēmu un sekmēt Valsts policijas funkciju izpildes kvalitātes celšanu (t.sk. pirmstiesas izmeklēšanas jomā), vienlaikus izpildot deklarācijas 87.punktā un valdības rīcības plānā noteikto, Iekšlietu ministrija informē par šādu rīcībpolitikas izpildes progresu:

1. Iekšlietu ministrija izvērtēja vairākus policijas vecāko virsnieku izglītošanas modeļus (t.sk. ideju par jaunas augstskolas izveidi, struktūrvienības izveidi Nacionālās aizsardzības akadēmijā vai Latvijas Universitātē), uzklausījusi vairāku izglītības un iekšlietu nozares ekspertu viedokļus, organizējusi viedokļu apmaiņu vairākās starpinstitucionālās sanāksmēs, referējusi par minēto tēmu Saeimas Aizsardzības, iekšlietu un korupcijas novēršanas komisijā un Saeimas Izglītības, kultūras un zinātnes komisijā. Risinājums par jaunas augstskolas izveidi neguva atbalstu neadekvāti lielo budžeta līdzekļu izmaksu dēļ, nespējā izpildīt Augstskolu likuma prasības jaunas augstskolas dibināšanā, arodizglītības programmas „Policijas darbs” apdraudētības dēļ, koledžu integrējot augstskolā u.c. Savukārt speciālas struktūrvienības (fakultāte, nodaļa) izveide Nacionālās aizsardzības akadēmijā vai Latvijas Universitātē netika atbalstīta abu augstākās izglītības iestāžu vēsturiski izveidotās struktūras un stratēģiskās specializācijas nesavietojamībā ar speciālistu sagatavošanu Valsts policijas darbam piekritīgajā izglītības tematiskajā jomā. Pieļaujot iespējamos tiesvedības riskus no potenciālo interesentu puses par godīgas konkurences kropļošanu un mēģinājumu apiet iepirkuma procedūras regulējumu, Iekšlietu ministrija no risinājuma par ilgtermiņa sadarbību ar kādu konkrētu Latvijas augstskolu bez iepirkuma konkursa organizēšanas atteicās.
2. Valsts policijas darba grupa izstrādāja jaunus policijas profesiju standartus, t.sk. Valsts policijas vecākā virsnieka profesijas standartu (2015.gada 22.decembra Ministru kabineta noteikumiem Nr.794 “Grozījumi Ministru kabineta 2010.gada 18.maija noteikumos Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību”), kas turpmāk ļaus esošās izglītības programmas aktualizēt un pilnveidot, nodrošinot to atbilstību profesijas prasībām, kā arī izstrādāt jaunas, mūsdienu sabiedrības vajadzībām un profesiju standartu prasībām atbilstošas izglītības programmas. Līdz ar izmaiņām profesijas standartā aktualitāti zaudē turpmāka policijas vecāko virsnieku sagatavošana izglītības tematiskajā jomā “Tiesību zinātne” (kvalifikācija–juriskonsults).
3. Iekšlietu nozares interesēs ļoti būtiski ir izveidot tādu augstākās izglītības modeli, kurš atbilstu mūsdienu sabiedrības prasībām, būtu kvalitatīvs un, veidots pēc koncentru principa, t.i., apgūtais izglītības saturs secīgi tiek atkārtots, bet apguves līmenis paaugstināts katrā nākamajā izglītības posmā. Ņemot vērā, ka šobrīd neviena no Latvijas augstskolām neīsteno Valsts policijas interesēm un jaunajam policijas vecākā virsnieka profesijas standartam atbilstošu studiju programmu, ir nepieciešams izstrādāt jaunu profesionālā bakalaura studiju programmu “Policijas darbs” (izglītības tematiskajā jomā “Civilā un militārā aizsardzība”, izglītības programmu grupā “Personu un īpašuma aizsardzība”), kura būs pēctecīga Valsts policijas koledžā īstenotajai pirmā līmeņa profesionālās augstākās izglītības programmai “Policijas darbs” (ieskaitot koledža apgūtos kredītpunktus, tādējādi samazinot studiju ilgumu un budžeta līdzekļu tēriņu) un atbildīs visām nozares uzstādītajām kvalitātes prasībām. Plānots, ka nepilna laika studijās amatpersonas 2,5 gadu laikā iegūtu amata izpildei nepieciešamo profesionālā bakalaura grādu un vecākā policijas virsnieka kvalifikāciju. Ņemot vērā apstākli, ka 2017.gadā ir nepieciešams uzņemt studentus jaunizveidotajā studiju programmā, kuras izstrāde un licencēšana ir samērā laikietilpīgs process, kā arī to, ka savlaicīga studiju procesa neturpināšana kaut vai vienu gadu varētu radīt nopietnu problēmu pastāvēšanu ar personāla atjaunotni Valsts policijā (proti, dienestu pametošo amatpersonu un vakanto amatu vietas neieņemtu jauni un kvalificēti vecākie virsnieki), tika pieņemts lēmums par publiskā iepirkuma organizēšanu atbilstoši publisko iepirkumu regulējumam. Iepirkuma komisija izstrādāja detalizētu specifikāciju, kurā tika iekļautas virkne prasības jaunās studiju programmas projektam: nozares profesionāļu piesaiste, atsevišķos studiju kursos prasības docētājiem pēc praktiskās darba pieredzes pēdējo 15 gadu laikā, Valsts policijas obligāta iesaiste studiju organizācijas un rezultātu izvērtēšanā (t.sk. dalība valsts pārbaudījumu komisijās, bakalaura darbu recenzēšanā un vadīšanā, studiju rezultātu novērtēšanā, studiju programmas un tās grozījumu projektu izvērtēšanā, zinātniski pētnieciskās darba tematikas rekomendēšanā, slepenības režīma ievērošanā u.c.), liels nozares specializācijas kursu īpatsvars (Personas datu tiesiskā aizsardzība; Cilvēktiesības; Policijas darba plānošana, vadība un koordinēšana masu pasākumos; Kriminālizlūkošana; Kriminālistikas taktika un metodika; Kriminālmeklēšanas pamati; Šaušanas nepieciešamības izvērtēšanas stratēģija; Policijas tiesības (dienesta gaita, disciplinārprakse, problēmaspekti); Policijas (iestādes) dienestu darba organizācija, dienesta gaitu regulējošie normatīvie akti un problēmas; Policijas starptautiskā sadarbība; Policijas speciālā taktika, speciālās operācijas un ārkārtas situācijās iesaistīto spēku vadība; Profesionālā fiziskā sagatavošana u.c.) un ierobežotas izvēles studiju kursi šādās specializācijās–Kārtības policijas darbs, Operatīvais darbs, Noziedzīgu nodarījumu izmeklēšanas darbs, Noziedzīgu nodarījumu ekonomikā izmeklēšanas darbs.

 Atbilstoši karjeras attīstības plānam, personīgai iniciatīvai un vadības rekomendācijai programmā par valsts budžeta līdzekļiem uzņemtu tās Valsts policijas amatpersonas, kuras absolvējušas Valsts policijas koledžu vai likvidētās Latvijas Policijas akadēmijas koledžas izglītības programmu, tajā pašā laikā neizslēdzot iespēju ikvienai tiesībaizsardzības vai valsts drošības iestādei[[3]](#footnote-3) atzīt Valsts policijas vecākā virsnieka standarta prasības par saistošām arī savas institūcijas noteiktu amatu pārstāvjiem, un tiem attiecīgi finansējot studijas minētās programmas pilnā studiju ciklā vai nepilnā studiju ciklā, ja attiecīgās amatpersonas kvalificējas normatīvajā regulējumā par studiju uzsākšanu vēlākos studiju posmos nosacījumiem. Šāda kārtība neizslēgtu iespēju ikvienai tiesībaizsardzības vai valsts drošības iestādei (Satversmes aizsardzības birojam, Militārajai policijai, Militārās izlūkošanas un drošības dienestam, pašvaldības policijai, Ieslodzījuma vietu pārvaldei, Finanšu policijai, Ostas policijai, Korupcijas apkarošanas un novēršanas birojam) akceptēt izstrādāto Valsts policijas vecākā virsnieka standartu un izvēlētajai amatpersonai finansēt studijas.

 2017.gada 10.februārī tika pasludināts iepirkuma uzvarētājs–Rīgas Stradiņa universitāte, kura apņēmās noteikta laika grafika ietvaros izpildīt visas iepirkuma dokumentācijā definētās prasības (t.sk. par jauna studija virziena atvēršanu un vēlāku tā akreditēšanu, jaunas studiju programmas izstrādi un licencēšanu).

1. Līdz ar jaunas darba samaksas sistēmas ieviešanu Iekšlietu ministrija ir izstrādājusi jaunu amatu katalogu (2016. gada 13. decembra Ministru kabineta noteikumi Nr. 810 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm amatu klasifikāciju”), kura 2.pielikumā ir sniegts amatu saimju un apakšsaimju apraksts, kā arī amatu saimei nepieciešamā izglītības tematiskā joma, kas turpmāk nodrošinās amatpersonu formālās izglītības tiešu sasaisti ar amatpersonas veicamām funkcijām, vienlaikus, uzlabojot funkciju izpildes kvalitāti. Turpmāk Valsts policija būs tiesīga komplektēt kandidātus mācībām Valsts policijas koledžas īstenotajā profesionālās pilnveides izglītības programmā „Policijas darba pamati” tikai tās personas, kuras ieguvušas augstāko izglītību konkrētajam amatam noteiktajā izglītības tematiskajā jomā (piemēram–Tiesību zinātne). Samazinoties vakanto amatu skaitam vecāko policijas virsnieku kategorijā, vienlaikus attīstot vecāko virsnieku sagatavošanu otrā līmeņa profesionālās augstākās izglītības programmā, plānots izvērtēt profesionālās pilnveides izglītības programmas „Policijas darba pamati” īstenošanas lietderību nākotnē.
2. Atbilstoši Iekšlietu ministrijas sistēmas iestāžu amatpersonu ar speciālajām dienesta pakāpēm profesionālās izglītības attīstības koncepcijā 2014.–2017.gadam noteiktajam ir sasniegts izvirzītais mērķis,– uz 2016.gada 1.jūliju neviena amatpersonaneieņem jaunākā vai vecākā virsnieka amatubeznormatīvajā regulējumā paredzētāsaugstākās izglītības līmeņa.
3. Saskaņā ar Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānā 2015.–2020. gadam (apstiprināts ar Ministru kabineta 2015. gada 9. marta rīkojumu Nr. 115 "Par tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānu 2015.–2020. gadam") Iekšlietu ministrija kā sadarbības partneris nodrošina līdzdalību Tiesu administrācijas ar Eiropas Savienības Sociālā fonda atbalstu īstenotajā projektā “Justīcija attīstībai”, kura mērķis ir paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai. Projekta mērķa grupa ir tiesu sistēmas darbinieki un tiesu sistēmai piederīgās personas – tiesneši, tiesu darbinieki, tiesu eksperti, prokuratūras un izmeklēšanas iestāžu amatpersonas(pamatā policijas vecākie virsnieki) un darbinieki, kā arī politikas veidotāji, bet, plānojot un īstenojot starpdisciplinārās mācības, attiecīgos mācību semināros atbilstoši mācību saturam nodrošināta brīvo juridisko profesiju pārstāvju, šķīrējtiesnešu, mediatoru, maksātnespējas administratoru un citu juridisko jomu profesionāļu piesaiste. Kopumā plānots apmācīt 11 433 personas. Tik plaša mēroga apmācību, stažēšanās un labākās prakses apmaiņas aktivitātēm tiesnešiem, prokuroriem, izmeklētājiem, kā arī citu juridisko profesiju pārstāvjiem un vērienīgajiem sistēmas modernizācijas pasākumiem Latvijā ir bezprecedenta raksturs.
4. Papildus Valsts policijas koledžā apgūstamajām pieaugušo neformālās izglītības programmām (prioritārie un izvēles kursi), policijas vecākie virsnieki savu kompetenču pilnveidošanai tiek nosūtīti apmācībai ārvalstīs (pamatā izmantojot Eiropas Savienības dalībvalstu institūciju un aģentūru piedāvātās izglītības iespējas, piemēram, CEPOL, Europol, Interpol u.c.). 2016.gadā 678 Valsts policijas amatpersonām (pamatā policijas vecākajiem virsniekiem) un darbiniekiem tika  nodrošināta dalība 160 ar profesionālo pilnveidi un kvalifikācijas paaugstināšanu saistītos pasākumos (neskaitot Valsts policijas koledžā īstenotos kursus). Latvijā notiekošajos mācību kursos (98) piedalījās 582 nodarbinātie, bet starptautiskajos (62) piedalījās 96 nodarbinātie.

**Rezultāta prognoze un turpmākā rīcība.**

Politikas rezultāta prognoze–konkurences diktēta ieinteresētība un nodrošināta laba izglītības pakalpojuma pārvaldība, līdz ar to, studiju saturs un process atbilst nozares interesēm; nodrošināta atgriezeniskā saite starp augstskolu un iekšlietu iestādi, t.sk. attīstīta kvalifikāciju ieguvušo amatpersonu monitoringa sistēma pēc augstskolas absolvēšanas; nodrošināta studiju pēctecība, amatpersonām attīstītas profesionālās kompetences izvēlētajā specializācijā, kuras pamatlīmenī apgūtas koledžas izglītības programmās; attīstīta zinātniski pētnieciskā darbība ar policijas kompetenci saistītās jomās (t.sk. policijas tiesību zinātnē), kura pēc Latvijas Policijas akadēmijas likvidācijas noris ļoti ierobežotā veidā un kvalitātē; nepieciešamības gadījumā nodrošināta tālākizglītības iespēja studiju virzienā (perspektīvā sniedzot iespēju veidot profesionālā maģistra studijas civilā un militārā aizsardzībā) amatpersonām, kuras nodarbojas ar sevišķi sarežģītu un svarīgu lietu izmeklēšanu, atklāšanu un analītisko darbu (t.sk. ekonomisko noziegumu apkarošanā), kā arī ieņem augsti vadošus amatus Valsts policijā, pie nosacījuma, ja tam tiktu rasts nepieciešamais finansējums, pieaug Valsts policijas amatpersonu funkciju izpildes kvalitāte, t.sk. pirmstiesas izmeklēšanas un analītiskā darba kvalitāte.

Valsts policijas jaunāko virsnieku sagatavošanā Valsts policijas koledža ieņem ļoti nozīmīgu un stabilu vietu, līdz ar to uz viņu nav pieļaujams attiecināt augstākajā izglītības sistēmā plānotos teritoriālās konsolidācijas un koledžu integrācijas procesus, jo tas atstātu negatīvu ietekmi uz Valsts policijas personāla atjaunotnes procesu un iekšlietu personāla politiku kopumā.

Policijas vecāko virsnieku sagatavošanā no jaunās studiju programmas absolventa nozare cer sagaidīt kvalificētu speciālistu, kurš ne tikai spētu atbilstoši savai kompetencei organizēt, īstenot atklāšanas, izmeklēšanas un prevencijas darbu dažādas sarežģītības likumpārkāpumos, sadarboties ar citiem tiesībaizsardzības subjektiem, bet arī sekmīgi organizēt, plānot un vadīt padoto darbu, kā arī veikt analītiskā darba funkcijas. Iekšlietu ministrija turpmāk plāno veikt Valsts policijas amatpersonu otrā līmeņa profesionālās augstākās izglītības nodrošināšanas procesa koordināciju un izpildes monitoringu, kā arī turpinot izvērtēt policijas vecāko virsnieku sistēmas ilgtspējas attīstības iespējas.

Iesniedzējs: Iekšlietu ministrs R.Kozlovskis

Vīza: valsts sekretāre I.Pētersone–Godmane

16.02.2019 12.50

2600

Gints Rozenbilds

Iekšlietu ministrijas Personāla vadības nodaļas

vecākais referents

Tālr. 67219071, gints.rozenbilds@iem.gov.lv

1. 2010.gada 18.maija Ministru kabineta noteikumi Nr.461 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” 2.pielikuma 1.20 punkts [↑](#footnote-ref-1)
2. tālākizglītība maģistra studiju programmās notiek par amatpersonu personīgajiem līdzekļiem ar kompensēšanas iespēju ierobežotā apjomā normatīvajos aktos noteiktajā kārtībā [↑](#footnote-ref-2)
3. izņemot tādu reglamentēto profesiju pārstāvjus, kā–tiesnesis, prokurors, advokāts un notārs, kuriem normatīvi reglamentēta ir jurista kvalifikācijas nepieciešamība. [↑](#footnote-ref-3)